Nova afera u hrvatskoj poljoprivredi - bez znanja vlasnika privatnih parcela, netko se mogao upisati na to njihovo zemljište u ARKOD-u, sustavu za isplatu potpora, i tako ostvarivati poticaj.



Vlasnici poljoprivrednog zemljišta u Grabovnici i Mikloušu nedaleko od Čazme imaju livadu, voćnjake, sjenokoše. Svima je zemljište u vlasništvu, kako se kaže, 1/1. I treba reći - nisu korisnici državnih potpora. Njih četvero ljetos se neugodno iznenadilo kad su slučajno doznali da im je zemljište, bez njihova znanja, upisano u ARKOD, odnosno sustav kojim Agencija za plaćanja nadzire isplatu poljoprivrednih potpora.



Agencija za plaćanja je korištenje poljoprivrednog zemljišta bez prava na posjed omogućila uredbom koja je na snazi od svibnja prošle godine. Prema toj uredbi se bilo tko u javnobilježničkom uredu može prijaviti na tuđu parcelu, bez znanja pravog vlasnika. U izjavi se nigdje ne traži pristanak vlasnika ili korisnika poljoprivrednog zemljišta, dovoljan je samo supotpis dvaju svjedoka.







Koliko je ova pojava u Hrvatskoj uopće uzela maha? Na koliko su se hektara na ovaj način mogli u ARKOD upisati pojedinci i tvrtke, a da to vlasnici zemljišta i ne znaju? Je li i koliko je potpora temeljem izjava isplaćeno, s obzirom na to da su u regularnoj proceduri izjave ozakonjene u svibnju 2015. godine? I najvažnije: što to govori o uspješnosti sustava kontrole Agencije za plaćanja kad je moguće da se ovakvo što događa?



U HRT-ovoj emisiji Plodovi zemlje na ovu temu gostovao je Zvonimir Savić iz Agencije za plaćanja u poljoprivredi.



Voditelj emisije Vlatko Grgurić postavio je hipotetsko pitanje: Da osnujem tvrtku i uz supotpis dvaju svjedoka odem u regionalni ured, dakle, Agencije za plaćanje i prijavim sve slobodne poljoprivredne površine koje se nalaze na nekom području i na temelju njih ostvarujem potpore i ne obavijestim vlasnike zemlje, dakle to je potpuno legalno i tu nema nikakvih kažnjivih radnji?



Zvonimir Savić je odgovorio: Naravno da ima kažnjivih radnji ako vlasnik to uoči. Zamislite koje bi to bilo administrativno opterećenje da se idu provjeravati vlasništva poljoprivrednih zemljišta.



I sve dok sami poljoprivrednici ne provjere stanje u ARKODU, moguće je da netko dobiva poticaj za njihovo zemljište, a ne mora ga ni obrađivati.



Gostovanje u cijelosti pogledajte u videu.







U Temi dana gostovali su predsjednik Hrvatske poljoprivredne komore Mato Brlošić koji se javljao iz Piškorevaca, a iz Osijeka se javio ustavni stručnjak Mato Palić.



U Osijeku je itekako bilo problema oko unošenja površina u ARKOD i podnošenja zahtjeva za potpore. Sama ideja nije bila toliko loša, ali s obzirom da smo mi Hrvati i da ima ljudi koji prate što se događa u ministarstvu poljoprivrede određen broj građana se dosjetio pogledati koje zemlje nisu unešene u ARKOD i iskoristili su situaciju, smatra Mato Brlošić. Imamo veliki broj ljudi koji rade, obrađuju zemljište, a ne dobivaju potpore i s druge strane oni koji ne obrađuju zemljište, a dobivaju potpore, dodao je.



Nema nikakve dileme da se takvim postupanjem narušava Ustav zajamčenog prava vlasništva. Ministar bi trebao uvesti red tako da inicira promjene ili zakonskih ili podzakonskih odredbi u kojima će biti jasno propisano da ta izjava kojom se neko prijavljuje ARKODU i ima supotpis vlasnika zemljišta, a ne svjedoka ako vlasnik nije osoba koja se javlja u ARKOD, rekao je Mato Palić.



Uoči Teme dana oglasio se i ministar poljoprivrede Tomislav Tolušić.



Nisam znao za to, ali ako to i je po zakonu, definitivno nije moralno i nije normalno, kazao je ministar u izjavi za emisiju "Tema dana" Hrvatske radiotelevizije.



Prva stvar koju ćemo sutra ujutro napraviti je da izmjenom uredbe takve stvari spriječimo, kazao je Tolušić, istaknuvši kako bi on prvo doveo u pitanje zakonitost samog takvog načina upravljanja, odnosno uzimanja poticaja bez znanja vlasnika, te upisivanja u ARKOD.



To je nešto što moramo spriječiti i pozivam sve poljoprivrednike koji znaju za takve slučajeve da se jave ili u Agenciju, ili u ministarstvo, ili nadležnoj policijskoj postaji, jer takve stvari se u Hrvatskoj ne mogu dešavati, kazao je ministar, te poručio kako je to, upravo ono što moramo spriječiti da bi se ljudima vratilo povjerenje i u ministarstvo poljoprivrede ali i u sve ostale institucije hrvatske vlade.



Temu dana u cijelosti pogledajte u videu.